Predkladacia správa 

	Návrh na udelenie štátneho súhlasu sa predkladá v súlade s Programovým vyhlásením vlády Slovenskej republiky, v ktorom sa uvádza, že „Za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl.“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) pod názvom Bratislavská vysoká škola práva v súlade s § 47 zákona o vysokých školách podala na ministerstvo školstva v roku 2004 právnická osoba Bratislavská akademická spoločnosť, n. o. Bratislava, ktorá má právnu formu neziskovej organizácie. 

	Akreditačná komisia v súlade so zákonom posúdila žiadosť, súhlasí s udelením štátneho súhlasu a zároveň uviedla, že uvedená súkromná vysoká škola je spôsobilá poskytovať bakalársky a magisterský študijný program právo v dennej a v externej forme štúdia v študijnom odbore právo na obdobie štandardnej dĺžky štúdia. 

	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách, navrhuje ministerstvo školstva vláde udeliť štátny súhlas právnickej osobe Bratislavská akademická spoločnosť, n. o. v Bratislave, aby uvedená právnická osoba bola oprávnená pôsobiť ako súkromná vysoká škola s názvom Bratislavská vysoká škola práva. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné práva uskutočňovať študijné programy a zaregistruje vnútorné predpisy.

	Význam vzniku BVŠP spočíva najmä v naplnení jej poslania, podľa ktorého vo výskume, ako aj vo vzdelávaní bude zameraná na prípravu študentov na europeizáciu slovenského právneho poriadku, na výchovu a profiláciu mladej slovenskej právnickej generácie ako generácie europrávnikov a medzinárodných právnikov aj za účasti asi jednej tretiny učiteľov zo zahraničia. Osobitosťou BVŠP je aj študijný program s novokoncipovanými jednotkami štúdia, zameranými na medzinárodné a európske právo.  Vznik BVŠP tiež umožní rozšírenie poskytovania vysokoškolského vzdelávania v bakalárskom  a v magisterskom študijnom programe „právo“ v študijnom odbore „právo“ v dennej aj v externej forme štúdia a vytvorí tak predpoklady aj na uspokojovanie narastajúceho záujmu uchádzačov o právnické štúdium, a to bez finančných nákladov štátneho rozpočtu. 
 
Návrh na udelenie štátneho súhlasu nemá dosah na štátny rozpočet, lebo uvedená súkromná vysoká škola zabezpečuje svoju činnosť predovšetkým z vlastných prostriedkov. Má pozitívny vplyv na zamestnanosť, lebo postupne v súlade so svojím rozvojom zamestná pracovníkov potrebných na chod tejto súkromnej vysokej školy. 
Návrh na udelenie štátneho súhlasu prešiel medzirezortným pripomienkovým konaním a oprávnené pripomienky boli do neho zapracované. Návrh na udelenie štátneho súhlasu sa predkladá bez rozporov. 
Návrh na udelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.